Fra midten af november er der mere at kigge på end de mange dyr i Aalborg Zoo. Haven bliver nemlig lyst op af 250.000 julelys, der guider gæsterne gennem en rute fra Grønland i Nord til Afrika i syd. I den zoologiske have har personalet allerede været i gang i godt en måned med at sætte lysene op. Julelysene sætter fokus på dyrenes tilpasning i den mørke tid, og så er håbet også at få flere til at besøge Aalborg Zoo. - Vi er en helårsattraktion, og vi vil gerne give gæsterne en anderledes oplevelse end den, man får på en sommerdag. Det er en helt speciel oplevelse at gå her om aftenen, sagde Henrik Johansen, der er direktør i Aalborg Zoo, i september. De mange LED pærer vil bruge strøm, der svarer til 0,5 procent af Aalborg Zoos samlede energiforbrug, og regningen for at have de mange pærer tændt i perioden lyder på cirka 8000 kroner i strøm. Julelysene bliver tændt 15. november. Jul i Zoo er udviklet med Aalborg City, City Syd og Aalborg Storcenter, Aalborg Events og Visit Aalborg.

Referat:
250.000 julelys kommer fra november til at lyse op i Aalborg Zoo, og i haven er personalet i fuld gang med at sætte lysene op.